b'\n_START_ARTICLE_\nGintaro krantas\n_START_PARAGRAPH_\nGintaro krantas\xc2\xa0\xe2\x80\x93 Baltijos j\xc5\xabros pakrant\xc4\x97s ruo\xc5\xbeas Kaliningrado srityje (Rusija), apimantis Sembos pusiasalio krantus, taip pat\xc2\xa0\xe2\x80\x93 Aistmari\xc5\xb3 nerij\xc4\x85. \xc5\xa0iame rajone nuo XIX a. vidurio iki \xc5\xa1iol atviruoju b\xc5\xabdu kasamas gintaras.\n_START_SECTION_\nIstorija\n_START_PARAGRAPH_\nMokslininkai mano, kad b\xc5\xabsimas gintaras vir\xc5\xa1utiniame eocene ir apatiniame oligocene nugul\xc4\x97 prie\xc5\xa1istorin\xc4\x97s up\xc4\x97s deltoje, seklioje j\xc5\xabros dugno dalyje._NEWLINE_Gintaras randamas ne tik Kaliningrado srities pakrant\xc4\x97je, bet ir kitose Baltijos j\xc5\xabros dalyse. Gintaro telkiniai daugiausia randami \xe2\x80\x9e\xc5\xbeydrojoje \xc5\xbeem\xc4\x97je\xe2\x80\x9c (glaukonite), kurio 1\xe2\x80\x9317,5 metr\xc5\xb3 storio klodai randami 25\xe2\x80\x9340\xc2\xa0m gylyje. Be Sembos regiono nema\xc5\xbei gintaro kiekiai aptinkami Vokietijos, Lenkijos ir Lietuvos papl\xc5\xabdimiuose, vakarin\xc4\x97je Danijos pakrant\xc4\x97je, Fryz\xc5\xb3 salose. Nedideli kiekiai Baltijos gintaro kartais randami toli u\xc5\xbe Baltijos regiono rib\xc5\xb3, pvz., pietrytin\xc4\x97je Anglijos pakrant\xc4\x97je._NEWLINE_Ta\xc4\x8diau nuo 90\xc2\xa0% iki 98% viso gintaro buvo ir yra i\xc5\xa1gaunama Sembos regione (dabar Rusijos Kaliningrado sritis, buv\xc4\x99 Rytpr\xc5\xabsiai)._NEWLINE_Sembos gintaringasis regionas yra kvadratas, kurio kra\xc5\xa1tin\xc4\x97 apie 30\xe2\x80\x9340\xc2\xa0km, nors geologai teigia, kad gintaro klod\xc5\xb3 yra ir u\xc5\xbe \xc5\xa1io rajono rib\xc5\xb3. Kitas potencialus gintaro telkinys yra Kur\xc5\xa1mar\xc4\x97se._NEWLINE_Gintaro kasimu u\xc5\xbesiima kompanija \xe2\x80\x9eKaliningrado gintaro kombinatas\xe2\x80\x9c (rus. \xd0\x9a\xd0\xb0\xd0\xbb\xd0\xb8\xd0\xbd\xd0\xb8\xd0\xbd\xd0\xb3\xd1\x80\xd0\xb0\xd0\xb4\xd1\x81\xd0\xba\xd0\xb8\xd0\xb9 \xd1\x8f\xd0\xbd\xd1\x82\xd0\xb0\xd1\x80\xd0\xbd\xd1\x8b\xd0\xb9 \xd0\xba\xd0\xbe\xd0\xbc\xd0\xb1\xd0\xb8\xd0\xbd\xd0\xb0\xd1\x82), o gintaro gaminius gamina ir pardavin\xc4\x97ja kompanija \xe2\x80\x9eRusi\xc5\xa1kas gintaras\xe2\x80\x9c (rus. \xd0\xa0\xd1\x83\xd1\x81\xd1\x81\xd0\xba\xd0\xb8\xd0\xb9 \xd1\x8f\xd0\xbd\xd1\x82\xd0\xb0\xd1\x80\xd1\x8c)._NEWLINE_Gintaro krant\xc4\x85 savo darbe \xe2\x80\x9eGermanija\xe2\x80\x9c min\xc4\x97jo dar Tacitas.\n_START_SECTION_\nKitas Gintaro krantas\n_START_PARAGRAPH_\nKita pakrant\xc4\x97, irgi vadinama \xe2\x80\x9eGintaro krantu\xe2\x80\x9c yra Costa de Ambar (kitaip dar Costambar), esanti \xc4\xaf vakarus nuo San Felipe de Puerto Platos miesto (Dominikos Respublika Espanjoloje). \xc5\xa0iame regione yra daug smulki\xc5\xb3 gintaro kasykl\xc5\xb3, kuriose kasamas Dominikos gintaras. Dominikos gintaro kasyklos yra antra pagal dyd\xc4\xaf gintaro gavybos vieta pasaulyje, nors ten gavybos mastai nepalyginamai ma\xc5\xbeesni.'